DA Den Europæiske Unions Tidende C 423/5

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 423/07

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PRESUNTO DE MELGAÇO«

EF-nr.: PT-PGI-0005-01013-2.7.2012

BGB ( X ) BOB ( )

1. Betegnelse

»Presunto de Melgaço«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Presunto de Melgaço« er en røget skinke, hvis form opnås ved et langt og udstrakt snit, med skrå eller spids tilskæring, og et lag svær, idet klovene bevares. Den markedsføres hel eller skåret i skiver eller stykker.

Den har følgende fysiske egenskaber:

Indvendige egenskaber: Tværsnittets udseende er ensartet og har en rød farve (fra lyserød til kraftig rød); farven er kraftig, ensartet og skinnende. Fedtet, som har en hvid farve med et anstrøg af gult, er skinnende. En begrænset mængde fedt, som ligger mellem musklerne, er synligt.

Kemiske egenskaber:

Parameter Gennemsnit DP Maksimum Minimum pH 5,55 0,09 5,67 5,47 Fugtighed (%) 45,20 2,18 47,54 41,55 Protein (%) 31,68 2,12 33,56 28,75 Fedt (%) 11,12 2,45 12,67 6,81 Chlorider (NaCl) (%) 8,98 0,50 10,06 8,58

Organoleptiske egenskaber: Der er tale om en røget skinke med en kraftig aroma. Fedtet har en balsamisk aroma. Skinkens tekstur er moderat saftig, fast og mør. Skinken er let trævlet og tør. Smagen er meget kraftig, en anelse syrlig, lidt sød og moderat saltet samt let røget.

3.3. Råvarer (kun for forarbejdede produkter)

Den råvare, der anvendes til at fremstille »Presunto de Melgaço«, kommer fra ferske køller med en vægt på over 10 kg fra grise af racen Bísara, der er opdrættet som renavl eller krydset med andre racer, hun- eller handyr (hvor dyrene kastreres, inden de er fire uger gamle), og som slagtes med en levende vægt på mindst 110 kg, tidligst når de er 32 uger gamle.

»Presunto de Melgaço« saltes med havsalt, uden tilsætningsstoffer og røges ved hjælp af følgende typer træ, som er tørre og ikke-harpiksholdige:

— eg (Quercus)

— gyvel (Cytisus spp)

— birk (Betula Celtiberica)

— lyng (Erica)

— gyvel (Cytisus baeticus).

Efter røgningen pensles »Presunto de Melgaço« med en blanding af olivenolie og stærkt krydderi.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

De specifikke etaper af produktionen af »Presunto de Melgaço«, som finder sted i det afgrænsede geografiske område, er tilskæring og massering af køllerne, saltning, tørring/røgning, påføring af en beskyttelse/repellent, modning og opbevaring.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Mærkningen skal omfatte betegnelsen »Presunto de Melgaço — Beskyttet geografisk betegnelse« og det logo for »Presunto de Melgaço«, som er gengivet her.

4. Præcis afgrænsning af det geografiske område

Det geografiske område, hvor »Presunto de Melgaço« fremstilles, er afgrænset til kommunen Melgaço, som dækker alle lokale enheder, dvs. Alvaredo, Castro Laboreiro, Chaviães, Cousso, Cristóval, Cubalhão, Fiães, Gave, Lamas de Mouro, Paços, Paderne, Parada do Monte, Penso, Prado, Remoães, Roussas, S. Paio og Vila.

5. Tilknytning til det geografiske område

5.1. Det geografiske områdes egenart

Det geografiske område, hvor »Presunto de Melgaço« fremstilles, har naturforhold, som er egnede til denne produktion og er forbundet med højden over havets overflade, et særligt mikroklima og det træ, der anvendes til røgningen.

Mikroklimaet i kommunen Melgaço, som primært bestemmes af terrænforholdene i regionen, er kendetegnet ved lange, kolde og tørre vintre og varme, korte somre. Gennemsnitstemperaturen (minimumstemperaturen) er på højst 11 °C. Dette geografiske område ligger i en højde på over 1 300 m over havets overflade.

Der fremkommer en plantegruppe under særlige jordbundsbetingelser og klimaforhold. De plantearter, der er til stede i mikroklimaet i Melgaço, er eg (Quercus), birk (Betula Celtiberica) og gyvel (Cytisus spp og Genista spp), mens gyvel (Cytisus baeticus) og lyng (Erica) er naturligt hjemmehørende arter.

Oprindelsen til »Presunto de Melgaço« går langt tilbage i tiden. Foruden dyrkningen af små jordstykker i forbindelse med selvforsyningslandbrug blev der opdrættet nogle husdyr såsom svineracen Bísaro. Forsyningsvanskelighederne på grund af kommunens perifere beliggenhed i forhold til de store produktions- og forbrugscentre satte gang i lokalbefolkningens opfindsomhed og viden, således at de kunne forarbejde og opbevare svinekød ved hjælp af traditionelle saltnings- og tørrings-/røgningsmetoder. Det er denne viden, der er videregivet fra generation til generation indtil i dag.

»Presunto de Melgaço« (eller »marrã«) var allerede omfattet af de afgifter, der skulle betales til kong Manuel i henhold til kongeligt aktstykke af 3. november 1513, og af stiftsprælatet i 1483 i henhold til forpagtningsaftalen for klosteret i Fiães (Marques, José; 2004).

I »Anuário do Distrito de Viana do Castelo«, Vol. I, 1932, hedder det vedrørende kommunen Melgaço: »Skinkerne har et godt ry og er kendt på markedet under navnet »Presunto de Melgaço«.«

Desuden erklærer Fader António Carvalho da Costa (1706) vedrørende Melgaço, at »(…) Vale da Folia [gammel betegnelse for den lokale enhed Remoães, en kommune i Melgaço] har store fordele: (…), fremragende skinker (…)«.

Silvestre Bernardo Lima (1860) omtaler »Presunto de Melgaço« således: »(…) de fremragende og berømte skinker fra Melgaço fremstilles af svineracen Bísaro (…)«.

»Presunto de Melgaço« har således et godt ry, der bevidnes af dokumenter underskrevet for mere end 500 år siden.

5.2. Produktets egenart

»Presunto de Melgaço«-skinken adskiller sig fra andre produkter i samme kategori på markedet ved dens lange og udstrakte snit, med skrå eller spids tilskæring, og et lag svær, idet fodens yderende (negl) bevares, hvilket adskiller dette produkt visuelt fra de andre produkter i den samme kategori. Den adskiller sig ligeledes ved dens organoleptiske egenskaber, særlig ved den moderat salte smag, som har en let røget eftersmag.

»Presunto de Melgaço«-skinkens ry går tilbage til middelalderen: »(…) de burde give ham mere end et dusin tørre og lagrede skinker« (Marques, José; 2004).

José Augusto Vieira (1886) bekræfter »(…) »Presunto de Melgaço«! Det ville være nødvendigt med et epos af ord for at beskrive den udsøgte og delikate smag for ganen, den vidunderlige aroma, den livlige rosa farve, fibrenes store friskhed (…)«.

Mængden og kvaliteten af fedtet mellem musklerne er ligeledes afgørende faktorer, der adskiller svinekødets organoleptiske egenskaber, og som giver det en saftighed, en aroma og en fyldighed, som er uden sammenligning og unik på markedet.

Nedenfor følger nogle gamle citater vedrørende markedsføringen af »Presunto de Melgaço«:

»Skinkerne fra Melgaço og området omkring Melgaço lever op til deres ry og eksporteres i store mængder til Det Forenede Kongerige og Brasilien. Det er det mest velsmagende kød i Portugal, og den skinke, der fremstilles, er fremragende« (de Pinho Leal, Augusto; 1875).

José Augusto Vieira erklærede allerede i 1886 vedrørende »Presunto de Melgaço«: »(…) der gennemføres mange transaktioner med Galicien, og de berømte skinker eksporteres i hele landet (…)«.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Presunto de Melgaço« har allerede et godt ry, som er forbundet med skinkens oprindelsesområde, og den har kvalitative egenskaber, som er uløseligt forbundet med både den kommune, hvor den fremstilles, og lokalbefolkningens viden.

»Presunto de Melgaço«-skinkens originalitet og beviset for dens oprindelse er resultatet af en tradition, som er nedarvet fra tidligere generationer, der har forstået at udnytte de tilgængelige naturlige og menneskelige ressourcer.

De beskrevne mikroklimatiske forhold giver mulighed for at behandle det ferske kød ved de anbefalede temperaturer. Disse forhold supplerer lokalbefolkningens viden. De ved præcis, hvordan de skal udskære kødet, alt efter tilskæringens karakter, og hvordan de skal massere køllerne. Alle disse aspekter hænger tæt sammen med slagtekroppens form. Kun lokalbefolkningens viden gør det muligt nøjagtigt at bestemme saltningstiden, som er mellem 11 og 21 dage afhængigt af stykkernes vægt, således at man opnår den moderat salte smag, som er en særlig egenskab ved dette produkt. Denne viden er desuden afgørende, hvad angår valget af den anvendte type beskyttelse og repellent samt modningen og opbevaringen, som ligger til grund for den meget høje kvalitet af »Presunto de Melgaço«.

Lokalbefolkningen har et godt kendskab til røgningsprocessen og behandlingen af aromastofferne fra træ, der anvendes til forbrændingen, og de bestemmer varigheden af røgningen af stykkerne. Det tager ca. fire måneder efter saltningen, den nøjagtige varighed afhænger af træets tørhedsgrad og den mængde røg, der afgives ved forbrændingen, at give »Presunto de Melgaço« den autentiske let røgede smag.

Ud over de historiske referencer, der bevidner oprindelsen og kvaliteten af »Presunto de Melgaço«, har en række gastronomiske og tekniske begivenheder samt nogle skriftlige omtaler de sidste tiår understreget produktets særlige kvalitet og originalitet.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_presunto_Melgaco_IG.pdf

(1) EUT L 343 af 14.12.2012, s. 1.

(2) EUT L 93 af 31.3.2006 . s. 12. Erstattet af forordning (EU) nr. 1151/2012.

(3) Se fodnote 2.